Sabrina Carpenter

Sabrina Annlynn Carpenter (s. 11. toukokuuta 1999 Quakertown, Pennsylvania) on yhdysvaltalainen laulaja-lauluntekijä ja näyttelijä. Carpenterille ovat tyypillisiä rehelliset ja humoristiset sanoitukset, melodiset kappaleet sekä vahva lavakarisma.
Carpenter nousi alun perin julkisuuteen näyteltyään Maya Hartia Disney Channelin televisiosarjassa "Isojen tyttöjen leikit" (2014–2017). Hän julkaisi Disney Music Groupin omistaman Hollywood Recordsin alla neljä studioalbumia: "Eyes Wide Open" (2015), "Evolution" (2016), ' (2018) ja ' (2019). 
Carpenter solmi vuonna 2021 uuden levytyssopimuksen Island Recordsin kanssa. Hän julkaisi tämän jälkeen viidennen studioalbuminsa "Emails I Can’t Send" (2022), jolla olivat mukana singlet ”Nonsense” ja ”Feather”. Carpenterin uran nousua kiihdytti esiintyminen Taylor Swiftin lämmittelijänä tämän "The Eras Tour" -kiertueella vuosina 2023–2024. Carpenterin kuudes studioalbumi "Short n’ Sweet" julkaistiin elokuussa 2024. Albumia edelsivät singlet ”Espresso”, ”Please Please Please” ja ”Taste”. Albumi sai neljä Grammy-ehdokkuutta vuoden 2025 gaalassa, ja voitti niistä kaksi, mukaan lukien parhaan pop-albumin palkinnon.
Carpenterin seitsemäs studioalbumi "Man’s Best Friend" julkaistiin elokuussa 2025. Sen julkaisua edelsi Billboard Hot 100 -listan ensimmäiselle sijalle noussut single ”Manchild”.
Tausta.
Sabrina Annlynn Carpenter syntyi 1999 Quakertownissa, Pennsylvaniassa David ja Elizabeth Carpenterin perheeseen. Hänellä on kolme vanhempaa siskoa, ja hänen tätinsä on Emmy-palkittu ääninäyttelijä Nancy Cartwright. Carpenter sai perusopetuksensa kotikoulussa Pennsylvaniassa ennen perheensä muuttoa Kaliforniaan hänen ollessaan 13-vuotias.
Carpenter osoitti kiinnostusta esiintymiseen jo lapsuudessaan. Hän alkoi julkaista yhdeksänvuotiaana videoita YouTube-videopalveluun joissa esitti tunnettujen artistien, kuten Christina Aguileran ja Adelen, kappaleita. Hänen isänsä tuki hänen musiikillista kehitystää rakentamalla hänelle kotiin oman äänitysstudion. Kymmenvuotiaana Carpenter osallistui Miley Cyrusin järjestämään "The Next Miley Cyrus Project" -laulukilpailuun, jossa hän sijoittui kolmanneksi.
Ura.
Lapsitähtenä Disneyllä.
Sabrina Carpenter teki näyttelijädebyyttinsä vuonna 2011 rikosdraamasarjassa "", jossa hän esitti nuorta rikoksen uhria. Se oli hänen ensiesiintymisensä valtakunnallisessa televisiossa ja loi pohjaa hänen myöhemmälle näyttelijänuralleen. Carpenter esiintyi samana vuonna kiinalaisen televisiokanavan suorassa lähetyksessä, jossa hän esitti Etta Jamesin kappaleen ”Something’s Got a Hold on Me”. Esitys tavoitti arviolta noin 11 miljoonaa katsojaa, mikä osoitti hänen kansainvälisen esiintyjäkykynsä jo varhaisessa vaiheessa uraansa.
Vuonna 2013 Carpenter esiintyi nuoren Merrinin roolissa Alexandre Ajan ohjaamassa kauhutrillerissä "Horns", jonka pääosissa olivat Daniel Radcliffe ja Juno Temple.
Carpenter on laulanut kappaleen ”Smile” "Disney Fairies" -albumille sekä kappaleen ”All You Need” yhdessä näyttelijä Ariel Winterin kanssa "Sofia Ensimmäinen" -animaatiosarjan soundtrackille.
Carpenter solmi ensimmäisen levytyssopimuksensa 12-vuotiaana Disney Music Groupin alaisen Hollywood Recordsin kanssa. 
Carpenterin näyttelijänura nousi, kun Disney Channel palkkasi hänet 13-vuotiaana päärooliin "Isojen tyttöjen leikit" -televisiosarjassa. Hän esitti kapinallista Maya Hartia, ja roolityö jatkui vuodesta 2014 alkaen aina sarjan päättymiseen vuoteen 2017 saakka. Sarjaa tehtiin yli 70 jaksoa, mikä vahvisti Carpenterin asemaa televisioalalla. "Isojen tyttöjen leikit" oli jatkoa 1990-luvun suositulle "Isojen poikien leikit" -sarjalle, mikä osaltaan lisäsi sen kulttuurista merkitystä ja näkyvyyttä nuoremman sukupolven keskuudessa.
Carpenter julkaisi vuonna 2014 debyyttisinglensä ”Can’t Blame a Girl For Trying”, jota laulaja Meghan Trainor oli kirjoittamassa.
"Eyes Wide Open" ja "Evolution".
Carpenter julkaisi debyyttialbuminsa "Eyes Wide Open" 14. huhtikuuta 2015. Albumilla oli yhteensä 12 kappaletta, joista neljä Carpenter kirjoitti itse. Albumi nousi debyyttiviikollaan 43. sijalle Billboard 200 -listalla, myyden ensimmäisen viikon aikana 12 000 kappaletta. Vuonna 2016 albumi voitti Best Anthem -palkinnon Radio Disney Music Awards -gaalassa.
Joulukuussa 2015 Carpenter esiintyi ensimmäisen kerran teatterissa, kun hän sai Wendyn roolin "Peter Pan and Tinker Bell: A Pirate’s Christmas" -näytelmässä.
Carpenter ja Sofia Carson näyttelivät päärooleja vuonna 2016 julkaistussa Disney Channel -kanavan elokuvassa "Adventures in Babysitting". Vuonna 2017 hän äänitti tunnuskappaleen ”Tomorrow Starts Today” Disney Channel -sarjaan "Andi Mack".
Carpenter julkaisi toisen studioalbuminsa, "Evolutionin", 14. lokakuuta 2016. Albumin ensimmäinen single ”On Purpose” ilmestyi 29. heinäkuuta samana vuonna. Syyskuussa 2016 Carpenter ilmoitti ensimmäisestä kiertueestaan, "Evolution Tourista", joka herätti suurta kiinnostusta ja myytiin loppuun jo ennen sen alkamista. Kiertue toi Carpenterille lisää kansainvälistä näkyvyyttä.
Vuonna 2017 Carpenter jatkoi kiertuettaan Eurooppaan, jossa hän esiintyi yhdessä brittiläisen The Vamps -yhtyeen kanssa. Samana vuonna Carpenter oli mukana The Vampsin singlellä ”Hands”, joka julkaistiin 19. toukokuuta 2017. Yhteistyön kautta Carpenterista tuli ulkomaillakin tunnettu artisti.
"Singular: Act I" ja "Act II".
Carpenterin esiintyessä "The Late Late Show with James Corden" -ohjelmassa hän ilmoitti julkaisevansa uuden albumin marraskuussa 2018. Carpenterin kolmas albumi "" julkaistiin 9. marraskuuta 2018. Albumi sisälsi kahdeksan kappaletta. Carpenter työsti albumia kahden vuoden ajan varmistaakseen, että jokainen kappale heijasti hänen omaa ääntään ja tyyliään. Albumia seurasi kiertue "Singular Tour".
Maaliskuussa 2019 Carpenter oli mukana Alan Walkerin kappaleella ”On My Way” yhdessä Farrukon kanssa.
Carpenter näytteli pääroolia kesäkuussa 2019 julkaistussa elokuvassa "The Short History of the Long Road". Elokuva sai maailmanensi-iltansa Tribecan elokuvajuhlilla, ja sen levityksestä vastasi FilmRise-elokuvayhtiö. Carpenterin roolisuoritus sai laajaa kiitosta arvosteluissa.
Carpenterin neljäs albumi "" julkaistiin vuonna 2019. Albumi sai ilmestyessään myönteisiä arvioita, ja sen kappaleissa Carpenter käsitteli aiempaa henkilökohtaisempia teemoja, kuten ahdistusta ja itsetutkiskelua. Albumilta julkaistiin kolme singleä: ”Pushing 20”, ”Exhale” ja ”In My Bed”. Mainostaakseen albumiaan Carpenter esiintyi "Good Morning American Summer Concert Series" -ohjelmassa ja julkaisi myös promootiokappaleen ”I’m Fakin”.
Broadway-debyytti.
Carpenter teki Broadway-debyyttinsä Cady Heronina "Mean Girls" -musikaalissa vuonna 2020. Tuotanto jouduttiin kuitenkin keskeyttämään koronaviruspandemian vuoksi, eikä esityksiä enää jatkettu keskeytyksen jälkeen.
"Emails I Can’t Send" ja "Fruitcake".
Carpenter julkaisi 14. helmikuuta 2020 R&amp;B-singlen ”Honeymoon Fades”. Kappale rakentuu 115 lyönnin minuuttinopeudella (BPM) ja on sävelletty F-molliasteikolla. 
Vuoden 2021 tammikuussa Carpenter ilmoitti, että hän on allekirjoittanut levytyssopimuksen Universal Music Groupin Island Recordsin kanssa. 22. tammikuuta hän julkaisi levyyhtiön alla ensimmäisen singlensä nimeltään ”Skin”.
Carpenterin viides studioalbumi "Emails I Can’t Send" julkaistiin 15. heinäkuuta 2022. Albumilta julkaistiin useita singlejä, joihin kuuluivat muun muassa ”Skinny Dipping”, ”Fast Times”, ”Vicious” sekä ”Nonsense”. Näistä erityisesti ”Nonsense” saavutti kaupallista menestystä, nousten Billboard Hot 100 -listalla sijalle 56 ja saavuttaen Yhdysvalloissa RIAA:n myöntämän platinasertifikaatin. Albumi käsitteli teemoiltaan erityisesti sydänsuruja, henkilökohtaisia pettymyksiä ja ihmissuhteiden monimutkaisuutta. Carpenter on itse kuvannut albumia jälkikäteen ”hyvin surulliseksi”, korostaen sen emotionaalista rehellisyyttä ja omakohtaisuutta. Albumista julkaistiin deluxe -versio 17. maaliskuuta 2023, joka sisältää muun muassa albumin viimeisenä singlenä julkaistun kappaleen ”Feather”. 
Kesäkuussa 2023 Carpenterin ilmoitettiin toimivan Taylor Swiftin The Eras Tour -kiertueen Latinalaisen Amerikan, Australian ja Singaporen konserttien lämmittelijänä vuosina 2023 ja 2024. Carpenter julkaisi Spotify Singles -erikoisjulkaisuna akustisen coverin Swiftin kappaleesta ”I Knew You Were Trouble” 18. lokakuuta 2023. 
Carpenter julkaisi "Fruitcake" -EP-levyn 17. marraskuuta 2023. Jouluteemainen "Fruitcake" sisältää muun muassa uudelleen työstetyn version kappaleesta ”Nonsense” sekä coverin Irving Berlinin säveltämästä joululaulusta ”White Christmas”.
"Short n’ Sweet" ja "Man’s Best Friend".
Carpenterin huhtikuussa 2024 julkaisemasta singlestä ”Espresso” tuli valtava hitti ja se nousi neljännelle sijalle Billboard Hot 100 -listalla. Kappaleelle julkaistiin seuraavana päivänä Dave Meyersin ohjaama musiikkivideo. Carpenter esitti kappaleen livenä ensimmäisen kerran osana Coachella-festivaalin konserttiaan 12. huhtikuuta 2024. "New York Times" kutsui ”Espresso” -kappaletta jo pitkän uran tehneen Carpenterin läpimurtokappaleeksi. Kappale saavutti 1. sijan Spotifyn maailmanlaajuisella Top 50 -listalla. Albumin toinen single, Jack Antonoffin tuottama ”Please Please Please”, julkaistiin 6. kesäkuuta 2024. Kappaleelle julkaistiin samana päivänä Bardia Zeinalin ohjaama musiikkivideo, jossa oli mukana Barry Keoghan. 
Carpenterin kuudes studioalbumi "Short n’ Sweet" julkaistiin 23. elokuuta 2024 ja se nousi listaykköseksi ympäri maailmaa. Albumin kolmas single ”Taste” ja sen musiikkivideo julkaistiin albumin rinnalla 23. elokuuta. "Kuolema pukee häntä" -elokuvan innoittamalla musiikkivideolla esiintyvät Carpenter ja näyttelijä Jenna Ortega.
Carpenter voitti kappaleellaan ”Espresso” Vuoden kappale -palkinnon vuoden 2024 MTV Video Music Awards -gaalassa. Hän oli ehdolla myös viidessä muussa kategoriassa, kuten vuoden artisti, paras popkappale ja kesän laulu.
Netflix tiedotti syyskuussa 2024 julkaisevansa "A Nonsense Christmas with Sabrina Carpenter" -jouluspesiaalin, joka ilmestyi 6. joulukuuta 2024. Carpenter toimi spesiaalin tuottajana yhdessä OBB Picturesin kanssa. Spesiaalissa esiintyivät Carpenterin ohella muun muassa Shania Twain, Tyla ja Chappell Roan.
Carpenter julkaisi Jack Antonoffin tuottaman singlen ”Manchild” 5. kesäkuuta 2025. Kappaleen ja sen musiikkivideon julkaisua tuki Amazon Musicin sponssoroima Drive-In Teatteri kokemus New Yorkissa 6. kesäkuuta 2025. Kappale nousi kesäkuussa "Billboard Hot 100" -listan ensimmäiselle sijalle ja oli Carpenterin neljäs listan kymmenen parhaan joukkoon yltänyt single. Carpenter ilmoitti hänen seitsemännen studioalbuminsa "Man’s Best Friend" julkaisusta kesäkuussa 2025. Albumin kansikuvan julkaisua seurasi voimakkaasti jakautunut reaktio internetissä. Jotkut kriitikot ja fanit kokivat sen alentavan naisia, koska Carpenter on kuvassa kontallaan tummapukuisen hahmon edessä. Toiset pitivät sitä satiirisena ja laulajan seksuaalista vapautta ilmentävänä. "Man’s Best Friend" julkaistiin 29. elokuuta 2025 levy-yhtiö Island Recordsin kautta. Albumin kanssa samanaikaisesti julkaistiin toinen single ”Tears” ja tämän musiikkivideo.
Musiikkityyli ja vaikutteet.
Uransa alussa Carpenteria pidettiin teinipop-laulajana, ja irtautuminen Disney-prinsessan imagosta osoittautui haastavaksi. Tämä muutos antoi hänelle kuitenkin enemmän taiteellista vapautta ja mahdollisuuden kehittyä monipuolisemmaksi artistiksi. Carpenter on sanonut olevansa musiikkinsa suhteen ”kaikkiruokainen”. Hänen albumeissaan on vaikutteita muun muassa folkpopista, elektropopista ja housemusiikista. Viimeisimmillä julkaisuillaan hän on siirtynyt yhä selkeämmin tanssipopin ja trap-musiikin suuntaan.
Carpenter on maininnut esikuvikseen muun muassa Christina Aguileran, Rihannan, Beyoncén ja Adelen.
Yksityiselämä.
Carpenter seurusteli vuosina 2014–2015 näyttelijä Bradley Steven Perryn kanssa. Vuonna 2023 Carpenter seurusteli lyhyen ajan laulaja Shawn Mendesin kanssa.